

Enhed: Kommunal og regional styring og struktur

Sagsbeh.: joba

Koordineret med:

Sagsnr.: 2025 - 4893

Dok. nr.: 356794

Dato: [Brevdato]

# Høringsnotat: Revision af bekendtgørelse om momsrefusionsordningen for kommuner og regioner

## Høring over bekendtgørelsesændringer

Udkast til ændring af bekendtgørelse om momsrefusionsordningen for kommuner og regioner har været offentliggjort på høringsportalen i perioden fra d. 26. maj 2025 til 23. juni 2025.

Høringen omfatter følgende parter:

*Høringsliste – Bekendtgørelse om momsrefusionsordningen for kommuner og regioner:*

Danmarks Statistik, Dansk Erhverv, SMV-Danmark, Dansk Industri, Danske Regioner, Finansministeriet, FSR – danske revisorer, KL, Skatteministeriet, Skattestyrelsen, Børne- og Undervisningsministeriet, Social- og Boligministeriet, Ældreministeriet.

Indenrigs- og Sundhedsministeriet har modtaget høringssvar fra:

Social- og Boligministeriet, FSR – Danske Revisorer og Fujitsu.

Følgende har ikke bemærkninger til høringen:

Danmarks Statistik, Dansk Erhverv, SMV-Danmark, Dansk Industri, Danske Regioner, Finansministeriet, KL, Skatteministeriet, Skattestyrelsen, Børne- og Undervisningsministeriet, Ældreministeriet.

## Høringssvar og Indenrigs- og Sundhedsministeriets kommentarer

I det følgende foretages en gennemgang af de enkelte punkter i de modtagne høringssvar.

### Der er ingen generelle bemærkninger til bekendtgørelsesudkastet.

### 1. Specifikke bemærkninger

### 1.1 Ajourføring af funktionsnavne for 3.22.08 og 5.28.23.

**Social- og Boligministeriet** foreslår benævnelsen af funktion 3.22.08 og 5.28.23 i bekendtgørelsen samt bilaget ajourført med budget- og regnskabssystemet.

*Indenrigs- og Sundhedsministeriets bemærkninger*

*Forslaget imødekommes.*

### 1.2 Benævnelsen af ’sletning’ af inaktive funktioner

**Fujitsu** fremfører, at høringsbrevets formulering om ’sletning’ af inaktive funktioner, jf. høringsbrevets pkt. 2, ikke er mulig for **Fujitsu**, da Prisme-brugere skal have mulighed for at foretage korrektion af eventuelle fejlposteringer. **Fujitsu** foreslår i stedet at anføre en udløbsdato herfor d. 30. juni 2025.

*Indenrigs- og Sundhedsministeriets bemærkninger*

*Anvendelse af begrebet ’sletning’ i høringsbrevets pkt. 2 henviser til den foreslåede sletning af de pågældende funktioner i bekendtgørelsens bilag 1. Hvordan dette konkret implementeres i de forskellige kommunale økonomisystemer er op til de enkelte leverandører. Ministeriet finder derfor, at høringssvaret ikke giver anledning til ændringer i bekendtgørelsen.*

### 2. Øvrige specifikke bemærkninger

### 2.1 Justering af bekendtgørelsens § 3 mhp. konkurrencemæssig ligestilling mellem friplejehjem og lokalplejehjem

**FSR – Danske Revisorer** fremfører, at optagelsen af lokalplejehjem på positivlisten risikerer at medføre en eventuel momsmæssig konkurrenceforvridning i forhold til friplejehjem, der har indgået driftsoverenskomst med en kommune, da friplejehjem jf. bekendtgørelsens § 3 kan hjemtage fuld momsrefusion via den kommune, med hvilken der er indgået driftsoverenskomst.

**FSR – Danske Revisorer** fremfører dertil, at dette kan få en betydning for, om kommunerne vælger at etablere friplejehjem eller lokalplejehjem. Det foreslås derfor, at § 3 justeres, således at lokalplejehjemmene sidestilles momsmæssigt med friplejehjem, der har indgået driftsoverenskomst med en kommune.

*Indenrigs- og Sundhedsministeriets bemærkninger*

*Momsrefusionsbekendtgørelsens § 3 finder kun anvendelse vedr. selvejende institutioner med en driftsoverenskomst, hvilket ikke er at sidestille med en driftsaftale. For at der kan opnås momsrefusion efter § 3, forudsættes det, at udgifter registreres på momsbærende arter i Budget- og Regnskabssystemet for kommuner. Kun i de tilfælde, hvor der foreligger en driftsoverenskomst med kommunen, kan en selvstændig institution optages på kommunens regnskab med fuld artsspecifikation og derigennem opnå adgang til refusion af moms ved køb af varer og tjenesteydelser.*

*Friplejeboliger vil der derfor skulle hjemtages positivlistemoms på, jf. note 3) til den eksisterende funktion 5.30.27 i positivlisten. Med nærværende ændring af momsrefusionsbekendtgørelsen gives kommunerne netop adgang til gennem positivlisten at hjemtage momsrefusion vedr. lokalplejehjem på samme vilkår som vedr. friplejeboliger. Ministeriet finder derfor, at høringssvaret ikke giver anledning til ændringer i bekendtgørelsen.*

**2.2 Ændringer i budget- og regnskabssystem for kommuner sfa. orienteringsskrivelse 65**

**FSR – Danske Revisorer** fremfører, at ændringerne af funktion 4.62.82, hvormed udgifter til ældre borgere, der modtager genoptræning som en del af helhedspleje efter ældrelovens § 10 fremover skal konteres på funktion 5.30.26 og 5.30.27, nødvendiggør en justering eller konsekvensrettelse af momsrefusionsbekendtgørelsens bilag 1 (positivlisten).

*Indenrigs- og Sundhedsministeriets bemærkninger*

*Ministeriet tager høringssvaret til efterretning og vil afsøge løsninger herpå i forbindelse med en kommende ændring af momsrefusionsbekendtgørelsen efter overgangsperioden for ældreloven.*